Uredba Komisije (ES) št. 796/95

z dne 7. aprila 1995

o spremembi Uredbe (EGS) št. 1858/93 o izvedbenih določbah za uporabo Uredbe Sveta (EGS) št. 404/93 v zvezi s programi pomoči za nadomestitev izpada dohodka od prodaje v sektorju banan

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane 1, kakor je bila nazadnje spremenjena z Uredbo Komisije (EGS) št. 3290/94 2, in zlasti člena 12 (8) in 14 Uredbe,

ob upoštevanju Uredbe Komisije (EGS) št. 3813/92 z dne 28. decembra 1992 o obračunski enoti in menjalnih tečajih, ki se uporabljajo za namene skupne kmetijske politike 3, kakor je bila nazadnje spremenjena z Uredbo (ES) št. 150/95 4, in zlasti člena 12 Uredbe,

ker Uredba Komisije (EGS) št. 1858/93 5, kakor je bila nazadnje spremenjena z Uredbo (ES) št. 705/94 6, določa podrobna pravila za uporabo sistema nadomestil za izpad dohodka od prodaje banan;

ker je 1. februarja 1995 začel veljati člen 13(2) Uredbe (EGS) št. 3813/92, s katerim je bila spremenjena vrednost določenih cen in zneskov v ekujih, da bi se preprečili učinki odprave korekcijskega faktorja 1,207509, ki se je uporabljal za kmetijski menjalni tečaj (zeleni tečaj) do 31. januarja 1995; ker so bile z začetkom veljavnosti 1. februarja 1995 določene nove vrednosti cen in zneskov v ekujih v skladu z določbami člena 13(2) Uredbe (EGS) št. 3813/92 in člena 18(1) Uredbe Komisije (EGS) št. 1068/93 z dne 30. aprila 1993 o podrobnih pravilih za določanje in uporabo kmetijskih menjalnih tečajev 7, kakor je bila nazadnje spremenjena z Uredbo (ES) št. 157/95 8;

ker bi bilo treba zaradi preprečevanja zmede in za lažjo uporabo sistema nadomestil za izpad dohodka od prodaje, pavšalni referenčni dohodek v ekujih, določen v členu 2(2) Uredbe (EGS) št. 1858/93, spremeniti z začetkom tržnega obdobja, ki zajema meseca marec in april 1995;

ker Uredba (EGS) št. 1858/93 vsebuje številne prehodne določbe za izvajanje tega sistema, ki ne veljajo več, in jih je zaradi jasnosti treba razveljaviti; ker je glede na izkušnje treba podaljšati roke za vlaganje zahtevkov za predujme in za plačilo razlike pomoči;

ker je treba za zagotovitev dobrega vodenja določiti, da ta uredba začne veljati nemudoma;

ker so ukrepi iz te uredbe v skladu z mnenjem Upravljalnega odbora za banane,

SPREJELA NASLEDNJO UREDBO:

Člen 1

Uredba (EGS) št. 1858/93 se spremeni na naslednji način:

1. V členu 1 se črta drugi odstavek.

2. Člen 2(2) se nadomesti z naslednjim:

"2. Pavšalni referenčni dohodek znaša 59,29 ekujev za 100 kg neto teže zelenih banan franko skladišče."

3. Člen 6 se črta.

4. Člen 7 (2) se nadomesti z naslednjim:

"2. Zahtevke se vloži:

a) za predujem, najkasneje 20. marca, 20. maja, 20. julija, 20. septembra in 20. novembra za banane, ki so bile dejansko prodane v dvomesečnem obdobju pred mesecem, v katerem se vloži zahtevek;

b) za plačilo razlike pomoči, najkasneje 31. januarja naslednjega leta od leta, za katerega se vlaga zahtevek. Razliko sestavlja:

- pomoč za banane, ki so bile prodane v novembru in decembru,

- in, kadar je to ustrezno, poravnave izplačanih zneskov glede na dokončno višino pomoči za banane, ki so bile prodane v obdobjih iz točke (a)."

5. Drugi odstavek člena 8 se črta.

6. Člen 9 se nadomesti z naslednjim:

"Člen 9

1. Če so količine, ki so za vsako območje določene v členu 12 (2) Uredbe (EGS) št. 404/93, presežene, se pomoč odobri za vse zaprošene količine do skupne količine 854 000 ton neto teže.

2. Če je skupna količina dejansko prodanih banan večja od 854 000 ton, se prodane količine, za katere se lahko odobri pomoč, za vsako pridelovalno območje zmanjšajo glede na odstotek prekoračitve količine, ki je določena za to območje.

Komisija določi odstotek zmanjšanja za vsako območje in o tem obvesti države članice.

Če se uporablja drugi pododstavek, pristojni organi določijo enoten odstotek zmanjšanja količin glede na količino iz posameznih zahtevkov za pomoč."

7. Člen 11 se nadomesti z naslednjim:

"Člen 11

Za pretvorbo predplačil in pomoči v nacionalno valuto se uporablja kmetijski menjalni tečaj, ki velja na prvi dan vsakega tržnega obdobja, določenega v členu 7(2)."

Člen 2

Uredba začne veljati z dnem objave v Uradnem listu Evropskih skupnosti.

Točka 2 člena 1 se začne uporabljati 1. marca 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. aprila 1995

Za Komisijo

Franz Fischler

Član Komisije

1 UL L 47, 25.2.1993, str. 1.

2 UL L 349, 31.12.1994, str. 105.

3 UL L 387, 31.12.1992, str.1.

4 UL L 22, 31.1.1995, str. 1.

5 UL 170, 13.7.1993, str. 5.

6 UL L 85, 30.3.1994, str.7.

7 UL L 108, 1.5.1993, str. 106.

8 UL L 24, 1.2.1995, str.1.